《题卢鸿十志图》
元代·何中

厓欲脱，峰欲飞。水洒洒，烟熹熹。石间老树不老色，翳萝悬阴石入黑。

调琴未了趣观泉，十处奇踪日相迫。紫虚万里丹霞开，直上倒景之高台。

佳云好花满嵩少，仙友为我今归来。莫嫌登山脚，曾踏东都路。

姚崇宋璟可人故，不然岂肯容易出山去。

作者简介：（1265—1332）元抚州乐安人，字太虚，一字养正。少颖拔，以古学自任，学弘深该博。文宗至顺间，应行省之请，讲授于龙兴路东湖、宗濂二书院。有《通鉴纲目测海》、《通书问》、《知非堂稿》。